b'\n_START_ARTICLE_\nKatedrala iz plo\xc4\x8devink\n_START_PARAGRAPH_\nKatedrala iz plo\xc4\x8devink oziroma Plo\xc4\x8devinkasta stolnica (ukrajinsko: \xd0\x91\xd0\xbb\xd1\x8f\xd1\x88\xd0\xb0\xd0\xbd\xd0\xb0 \xd0\x9a\xd0\xb0\xd1\x82\xd0\xb5\xd0\xb4\xd1\x80\xd0\xb0; angle\xc5\xa1ko:Tin Can Cathedral) je prva ukrajinska samostojna pravoslavna cerkev v Severni Ameriki. Bila je srce Serafimske cerkve, ki je bila ustanovljena v Winnipegu, in ni bila povezana z nobeno evropsko cerkvijo.\n_START_SECTION_\nOpis razmer\n_START_PARAGRAPH_\nNemogo\xc4\x8de je to\xc4\x8dno re\xc4\x8di, koliko rusinskih in slova\xc5\xa1kih gr\xc5\xa1ko-katoli\xc4\x8danov se je konec 19. stoletja vselilo v ZDA, ker ameri\xc5\xa1ka uprava ni bele\xc5\xbeila verske pripadnosti vseljencev, ve\xc4\x8dinoma pa tudi ne narodnosti, ampak le dr\xc5\xbeavo. Tako imamo podatke, da se je iz Avstro-Ogrske v ZDA od 1861 do 1868 letno izselilo stotine ljudi, od 1869-1879 od 1500 do 8000 letno; 1880 je letno \xc5\xa1tevilo nenadoma posko\xc4\x8dilo na 17.000. Od 1880 do 1908 je bila celotna vselitev iz Avstro-Ogrske v ZDA 2.780.000, od katerih je bilo okrog 20% Rusinov in Slovakov. V zadnjih \xc5\xa1tirih letih \xe2\x80\x93 1905-1908 \xe2\x80\x93 se je vselilo Slovakov in Rusinov 215.972._NEWLINE__NEWLINE_Veliko gr\xc5\xa1kokatoli\xc5\xa1kih Rusinov se je naselilo konec 19. stoletja tudi v Kanadi. Najprej so se naselili v pokrajinah Manitoba, Alberta in Saskat\xc4\x8devan, kjer so se posvetili poljedelstvu. Pravijo, da so slu\xc5\xbeili denar v ZDA z delom v rudnikih \xc4\x8drnega premoga; nato so se izselili v Kanado, kjer so z lahkoto dobili obdelovalno zemljo \xe2\x80\x93 denar pa so po\xc5\xa1iljali v Evropo. Ve\xc4\x8dina jih je bilo iz Galicije, nekaj pa tudi iz Ogrske. Prvo cerkev Sv. Nikolaja so zgradili okrog 1900 v Winnipegu bazilijanski misijonarji, med katerimi je bil prvi Platonides Filas OSBM, poznej\xc5\xa1i redovni predstojnik v Galiciji. _NEWLINE__NEWLINE_Ukrajinski izseljenci so za\xc4\x8deli mno\xc5\xbei\xc4\x8dno prihajati iz Starega sveta v Kanado leta 1891 iz vseh avstro-ogrskih pokrajin, pa tudi s podro\xc4\x8dja Bukovine ter Galicije. Pri\xc5\xa1leki iz Bukovine so bili vzhodni pravoslavci, pri\xc5\xa1leki iz Galicije pa gr\xc5\xa1ko-katoli\xc4\x8dani. Eni kot drugi so poznali bizantinski obred. Po letu 1903 je bila ukrajinska skupnost v zahodni Kanadi dovolj velika, da je pritegnila pozornost verskih voditeljev, politikov in izobra\xc5\xbeencev.\n_START_SECTION_\nGlavne osebe\n_START_PARAGRAPH_\nOsrednja osebnost v Ukrajinski skupnosti v Winnipegu je bil takrat Ciril Genik  . Pri\xc5\xa1el je iz Galicije, kjer je kon\xc4\x8dal Ukrajinsko gimnazijo v Lvovu in nekaj \xc4\x8dasa \xc5\xa1tudiral pravo na Univerzi v \xc4\x8cernovcih.  Bil je prijatelj pisatelja Ivana Franka , imenovan za Nobelovo nagrado za knji\xc5\xbeevnost. Tema Frankove satire Lisica Mikita  je bila duhov\xc5\xa1\xc4\x8dina; s pisateljevo proticerkveno usmeritvijo se je strinjal tudi Genik, ki je bil pri\xc4\x8da na pisateljevi poroki. Kot socialista sta menila, da bi bilo treba ljudstvo napraviti neodvisno od vpliva duhov\xc5\xa1\xc4\x8dine in uresni\xc4\x8diti nekatere dru\xc5\xbebene spremembe, da bi ljudje lahko pri\xc5\xa1li izpod oblasti lakomnih posestnikov \xe2\x80\x93 pa tudi cerkvenega vodstva. Genik je prvi med ukrajinskimi priseljenci dobil slu\xc5\xbebo pri kanadski vladi in je tam deloval kot poobla\xc5\xa1\xc4\x8deni uradnik za zadeve novih priseljencev. Njegov bratranec Ivan Bodrug (1874-1952) in njegov prijatelj Ivan Negri\xc4\x8d (1875-1946), po rodu ravno tako iz vasi Bereziv v Kolomijskem okraju, sta diplomirala na u\xc4\x8ditelji\xc5\xa1\xc4\x8du v Galiciji. _NEWLINE__NEWLINE_Ti trije so bili torej sredi\xc5\xa1\xc4\x8de ukrajinskega izobra\xc5\xbeenstva in so jih poznali kot Berezivsko trojko. Najstarej\xc5\xa1i med njimi je bil Genik, ki je bil edini poro\xc4\x8den; njegova \xc5\xbeena Pavlina, rojena Curkovski, je bila dobro izobra\xc5\xbeena duhovni\xc5\xa1ka h\xc4\x8derka. Imela sta tri sinove in tri h\xc4\x8dere. _NEWLINE_Druga pomembna osebnost je bil \xc5\xa1kof Serafim, s pravim imenom \xc5\xa0tefan Ustvolski. \xc5\xa0tefan se je rodil 1858 blizu Arhangelska v Rusiji. Diplomiral je v Sankt Peterburgu na bogoslovni akademiji; odstavljen je bil 1883 in ponovno sprejet le kot menih 1901. Jeseni 1902 je zasebno poromal na sveto goro Atos v Gr\xc4\x8diji. Tam naj bi ga bil v \xc5\xa1kofa posvetil menih Anfim, ki naj bi bil opore\xc4\x8dni\xc5\xa1ki ruski pravoslavni patriarh. ruska sveta sinoda v Sankt Peterburgu  mu je pozneje odvzela \xc5\xa1kofovski naslov.  Potoval je tudi v Jeruzalem in Damask, od koder je pri\xc5\xa1el v New York, kjer naj bi bil dolo\xc4\x8den za misijonarjenje v Severni Ameriki. Gr\xc5\xa1ko-katoli\xc5\xa1ki Ukrajinci ga niso sprejeli, ko se je zapletel v hude prepire s tamkaj\xc5\xa1njim rimsko-katoli\xc5\xa1kim \xc5\xa1kofom. V za\xc4\x8detku 1903 je tako prispel v Winnipeg. _NEWLINE_To je bila zgodba, ki jo je rad pripovedoval po prihodu v Novi svet.  V vlogi \xc5\xa1kofa je Serafim odpotoval v severno Ameriko in se nekaj \xc4\x8dasa zadr\xc5\xbeeval pri ukrajinskih duhovnikih v Filadelfiji. Ko je pri\xc5\xa1el v Winnipeg, ni bil povezan niti z Rusko pravoslavno Cerkvijo niti s kako drugo kr\xc5\xa1\xc4\x8dansko skupnostjo. Manitobski Ukrajinci so ga sprejeli kot potujo\xc4\x8dega svetega mo\xc5\xbea, ki oznanja kr\xc5\xa1\xc4\x8dansko vero po starih izro\xc4\x8dilih. _NEWLINE_Pri napredovanju Plo\xc4\x8devinkaste stolnice je sodeloval tudi Makarij Mar\xc4\x8denko, ki je bil diakon in organist ali kantor; pomagal je Serafimu pri cerkvenih obredih, saj jih je dobro poznal. V Kanado je pri\xc5\xa1el skupaj s Serafimom iz Zdru\xc5\xbeenih dr\xc5\xbeav Amerike._NEWLINE_Na katoli\xc5\xa1ki strani je v zvezi s Plo\xc4\x8devinkasto stolnico imel pomembno vlogo tudi nad\xc5\xa1kof Langevin  , OMI, ki je bil poglavar rimskokatoli\xc5\xa1ke \xc5\xa1kofije v zahodni Kanadi s sede\xc5\xbeem pri sv. Bonifaciju, predmestju dandana\xc5\xa1njega Winnipega. Kot vsi katoli\xc5\xa1ki \xc5\xa1kofje, je bil tudi on v neposrednem stiku s pape\xc5\xbeem  v Vatikanu, ki ga katoli\xc4\x8dani priznavajo za Kristusovega namestnika na zemlji. Bil je prepri\xc4\x8dan, da njegova duhov\xc5\xa1\xc4\x8dina lahko zadovolji duhovne potrebe ukrajinske skupnosti. _NEWLINE_V dogodke je bil vpleten tudi ravnatelj prezbiterijanskega \xc5\xa1olskega in vzgojnega zavoda King (1829-1899), ki je bil moderator vrhovne skup\xc5\xa1\xc4\x8dine prezbiterijanske skupnosti v Kanadi 1883 in ravnatelj Manitobskega zavoda (sedaj Univerza v Winnipegu) od 1883 do svoje smrti, kakor tudi njegov naslednik v tej slu\xc5\xbebi Patrick  , pisatelj in rektor v tem prezbiterijanskem vzgojnem zavodu v Winnipegu; pri zadevi sta sodelovali tudi liberalna ter konservativna stranka Manitobe \xe2\x80\x93 kakor tudi ruski pravoslavni misijonarji.\n_START_SECTION_\nDogajanje\n_START_PARAGRAPH_\nVeliko \xc5\xa1tevilo Ukrajincev na preriji je za\xc4\x8delo devetstotih let zanimati misijonarje Ruske pravoslavne cerkve, ki je tedaj za misijonarjenje v Severni Ameriki potro\xc5\xa1ila letno sto tiso\xc4\x8d dolarjev.  Tudi prezbiterjanska skupnost je za\xc4\x8dela vabiti mlade \xc4\x8dlane Ukrajinske skupnosti k vpisu v njen\xc2\xa0\xc2\xbbManitobski zavod\xc2\xab\xc2\xa0. V zavodu so imeli posebne te\xc4\x8daje za mlade Ukrajince, ki naj bi postali u\xc4\x8ditelji in kasneje duhovniki neodvisne gr\xc5\xa1ke cerkve.  Ravnatelj cerkvenega zavoda King  se je s kandidatoma Bodrugom in Negri\xc4\x8dem pogovarjal v nem\xc5\xa1\xc4\x8dini. Genik je prevedel njihove cerkvene spise iz polj\xc5\xa1\xc4\x8dine v angle\xc5\xa1\xc4\x8dino. Bili so to prvi ukrajinski \xc5\xa1tudentje na prvi izmed severnoameri\xc5\xa1kih univerz._NEWLINE_Leta 1902 je med ukrajinsko skupnostjo zavr\xc5\xa1alo: razburjenje je povzro\xc4\x8dilo pisanje \xc4\x8dasnikov, da je manitobski poslanec Joseph Bernier zahteval, naj bi "predali lastni\xc5\xa1tvo gr\xc5\xa1ko-pravoslavne rusinske skupnosti pod nadzor gr\xc5\xa1ko-katoli\xc5\xa1ke cerkvene skupnosti." Ukrajinci so bili znani tudi kot Rutenci in naj bi njihovo cerkveno premo\xc5\xbeenje pri\xc5\xa1lo v last ustanov, ki so jih upravljali grko-katoli\xc4\x8dani oziroma rimo-katoli\xc4\x8dani.  Zmeda je bila \xc5\xa1e ve\xc4\x8dja tudi zato, ker si glede marsi\xc4\x8desa niti Rusini sami niso med seboj enotni. Nekateri se imajo za Ukrajince s posebnim nare\xc4\x8djem in navadami, medtem ko drugi zagovarjajo mnenje, da so poseben narod; podobna nejasnost vlada tudi glede verske pripadnosti kakor tudi pisave: ali naj se uporablja cirilica ali latinica.  Zdi se torej, da bi naj predali svoje premo\xc5\xbeenje ustanovam, ki so bile pod nadzorom rimskokatoli\xc5\xa1ke Cerkve. _NEWLINE_\xc4\x8casopisje je pisalo tudi, da je nad\xc5\xa1kof Langevin izjavil, da "morajo Ukrajinci pokazati, da so dobri katoli\xc4\x8dani, ne pa ravnati kot protestantje, ki so neodvisni od duhovnikov in \xc5\xa1kofov; zato naj predajo svoje premo\xc5\xbeenje Cerkvi, ne pa lai\xc4\x8dnim osebam ali odborom."  Genik, Bodrug in Negri\xc4\x8d so ravnali hitro V svoje na\xc4\x8drte so vpletli Serafima, ki je pri\xc5\xa1el v Winnipeg v aprilu 1903._NEWLINE__NEWLINE_Njegov namen je bil ustanoviti Cerkev , ki ne bi bila podrejena nobeni evropski niti ameri\xc5\xa1ki kr\xc5\xa1\xc4\x8danski skupnosti, ki so si kar po vrsti sku\xc5\xa1ale pridobiti naklonjenost ukrajinskih oziroma rusinskih priseljencev v osrednji Kanadi. V ta namen je Serafim ustanovil \xc2\xa0\xc2\xbbNeodvisno pravoslavno rusko Cerkev\xc2\xab, ki naj bi ne bila podrejena uradni\xc2\xa0\xc2\xbbRuski pravoslavni Cerkvi\xc2\xab. Sebe je imenoval za njenega poglavarja; da pa bi ugodil Ukrajincem, ki jih je motilo rusko ime v naslovu, je svojo versko skupnost imenoval kar\xc2\xa0\xc2\xbbSerafimovska Cerkev\xc2\xab. \xc5\xbdupljanom je ponudil vzhodni obred, ki so ga itak poznali \xc5\xbee iz svoje stare domovine. V njem je za\xc4\x8del ma\xc5\xa1evati; za\xc4\x8del pa je tudi na veliko zbirati organiste in u\xc4\x8ditelje, kakor tudi posve\xc4\x8devati diakone in duhovnike._NEWLINE_Poleg tega pa je za\xc4\x8del graditi zanje tudi cerkveno stavbo. Tako je v Winnipegu "... 13. decembra 1903 zrasla cerkvica na vzhodni strani Mc Gregorjeve ulice med avenijama Manitoba in Pritchard, ki naj bi bila posve\xc4\x8dena kot cerkev Svetega Duha.  Blagoslovil in za bogoslu\xc5\xbeje slovesno odprl jo je sam Serafim..." Novembra 1904 je za\xc4\x8del graditi svojo glasovito plo\xc4\x8devinkasto stolnico  in sicer na vogalu ulice King in avenije Stella ..." \xc2\xa0\xc2\xbbStolnico\xc2\xab\xc2\xa0ali\xc2\xa0\xc2\xbbkatedralo\xc2\xab\xc2\xa0je gradil zaradi pomanjkanja sredstev iz odpadne plo\xc4\x8devine, toba\xc4\x8dnih plo\xc4\x8devink in zavr\xc5\xbeenega lesa. Karizmati\xc4\x8dni Serafim je posvetil okoli 50 duhovnikov in \xc5\xa1tevilne diakone, od katerih je bila ve\xc4\x8dina le polpismena. Oni so opravljali cerkvene obrede po vaseh ter pridigali neodvisno pravoslavno kr\xc5\xa1\xc4\x8danstvo; nadzor nad cerkvenim premo\xc5\xbeenjem je bil popolnoma v rokah laikov. Po dveh letih je \xc5\xa1tela njegova Cerkev \xe2\x80\x93 po njegovih trditvah - 60.000 privr\xc5\xbeencev; drugi cenijo \xc5\xa1tevilo na 20-40.000 vernikov. _NEWLINE_Samozvani cerkveni poglavar pa se je za\xc4\x8del vdajati pija\xc4\x8di  in se zapletati v hude prepire in spore s svojimi sosedi. Zaradi neprimernega vedenja in zaradi \xc4\x8duda\xc5\xa1kih izpadov pomo\xc4\x8dnika Makarija Mar\xc4\x8denka je izgubil \xc5\xa1e tisto malo zaupanja izobra\xc5\xbeencev, ki ga je dotlej u\xc5\xbeival, in pa seveda tudi vso podporo, ki jo je dotlej prejemal. Sodelavci so se ga hoteli na lep na\xc4\x8din znebiti, a da bi pri tem le obdr\xc5\xbeali vernike.  Serafima so povabili v Winnipeg na pogovor in mu dali vedeti, da dvomijo o njegovi poobla\xc5\xa1\xc4\x8denosti za tako visoko cerkveno slu\xc5\xbebo. Pripravili so udar, katerega namen je bil, odstraniti ga. Serafim je bil prisiljen oditi v Sankt Petersburg, da bi dobil pooblastilo in denarno podporo Ruske svete sinode za svojo cveto\xc4\x8do Serafimovsko cerkev._NEWLINE_V njegovi odsotnosti sta se Bodrug in Negri\xc4\x8d, \xc5\xa1tudenta teologije na Manitobskem zavodu, - ki sta od 1903 skupaj s Cirilom Genikom izdajala levi\xc4\x8darski \xc4\x8dasopis Kanadski kmet  \xe2\x80\x93 povezala z duhovniki Serafimovske Cerkve. Pod pretvezo, da se bo z leti Serafimovska cerkev preusmerila v \xe2\x80\x9dprezbiterijanski model\xe2\x80\x9c, so jim prezbiterijanci obljubili podporo._NEWLINE__NEWLINE_Pozno jeseni 1904 se je Serafim vrnil iz Rusije, vendar s seboj ni imel nikakr\xc5\xa1nih\xc2\xa0\xc2\xbbpooblastil\xc2\xab.  Ko je spoznal prevaro, je takoj izob\xc4\x8dil vse pri zaroti udele\xc5\xbeene duhovnike. V \xc4\x8dasopisu je objavil njihove slike z njihovim imenom \xc4\x8dez prsi, kot da so hudodelci, ki jih i\xc5\xa1\xc4\x8de policija.  Njegovo ma\xc5\xa1\xc4\x8devanje pa je bilo kratko. Dobil je sporo\xc4\x8dilo, da je Ruska sveta sinoda izob\xc4\x8dila njega in vse njegove duhovnike. Leta 1908 je od\xc5\xa1el in se nikoli ve\xc4\x8d ni vrnil.\n_START_SECTION_\nEpilog\n_START_PARAGRAPH_\nPo dru\xc5\xbebenem in duhovnem po\xc5\xbearu, ki je zajel prerijo, se je Ukrajinska skupnost spet dvignila._NEWLINE_Ivan Bodrug, eden od kritikov Serafimske cerkve, je postal vodja nove neodvisne Cerkve. Bil je zelo karizmati\xc4\x8den duhovnik. Pod prezbiterijanskim vplivom je pridigal evangeljsko kr\xc5\xa1\xc4\x8danstvo. Umrl je leta 1950. Poslopja te neodvisne cerkve so stala na oglu Prichardove avenije in ulice Mc Gregor, a prvotno cerkev, v kateri je deloval Serafim, so poru\xc5\xa1ili \xe2\x80\x93 po nekaterih vandali, po drugih sama mestna ob\xc4\x8dina, da bi napravila konec stalnim prepirom. Drugo poslopje, ki so ga zgradili s prezbiterijskim denarjem, pa stoji \xc5\xa1e dandanes, nasproti cerkvi Labor v severnem Winnipegu.  Nad\xc5\xa1kof Langevin je ustanovil bazilijansko cerkev Svetega Nikolaja in pripeljal iz Belgije duhovnika Deleareca in druge, ki so ma\xc5\xa1evali v staroslovan\xc5\xa1\xc4\x8dini. Ma\xc5\xa1evanje in obla\xc4\x8dila so bili posneti po vzhodnem obredu in jeziku, pridige pa v polj\xc5\xa1\xc4\x8dini. Ukrajinska skupnost se je tako hitro prilagodila rimsko-katoli\xc5\xa1ki veri. Ta zadnja cerkev je stala nasproti samostojne ukrajinske stolnice Sv. Vladimirja, v severnem Winnipegu._NEWLINE__NEWLINE_Tekmovanje med nasprotniki je konec koncev pomagalo potomcem Ukrajincev, da so se nau\xc4\x8dili materinega jezika.  Liberalna stranka je menila, da Ukrajinci niso zavezniki \xc5\xa1kofa Langevina in s konzervativno stranko povezane Rimsko katoli\xc5\xa1ke Cerkve; zato je pomagala ustanoviti prvi ukrajinski \xc4\x8dasopis v Kanadi, omenjeni Kanadski kmet. Njegov prvi urednik je bil Ivan Negri\xc4\x8d._NEWLINE_Serafim je izginil 1908, vendar pa je bilo mogo\xc4\x8de v \xc4\x8dasopisu Ukrajinski glas  leta 1913 najti novico, da so ga videli, kako delavcem na \xc5\xbeelezni\xc5\xa1ki progi v Britanski Kolumbiji prodaja sveto pismo. Spet drugi poro\xc4\x8dajo, da se je vrnil v Rusijo._NEWLINE_Ciril Genik se je s starej\xc5\xa1o h\xc4\x8derko in sinom preselil v Severno Dakoto, pozneje se je vrnil in leta 1925 umrl._NEWLINE_Makarij Mar\xc4\x8denko je po Serafimovem umiku imenoval samega sebe ne samo za novega \xc5\xa1kofa Serafimske cerkve, ampak je postal tudi nad-patriarh, nad-pape\xc5\xbe, nad-vojskovodja in nad-knez. Da ne bi imel te\xc5\xbeav, je izob\xc4\x8dil tako pape\xc5\xbea kakor tudi ruskega patriarha.  Obstajajo dokazi, da je \xc5\xa1e v kasnih tridesetih potoval po zakotnih krajih in pridigal verskega pouka \xc5\xbeeljnim Ukrajincem ter uporabljal vzhodni obred.'